**Saeimas Aizsardzības, iekšlietu un korupcijas**

**novēršanas komisijai**

**Jēkaba ielā 16, Rīga, LV-1050**

**Ministru kabineta**

Brīvības bulvārī 36

 Rīgā, LV-1520

**priekšlikumi likumprojektam “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” 2.lasījumam (Nr.952/Lp12)**

Atbilstoši Saeimas kārtības ruļļa 95.punktam Ministru kabinets iesniedz izskatīšanai 2.lasījumā priekšlikumus grozījumiem likumprojektam “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” 2.lasījumam (Nr.952/Lp12).

1. Izslēgt 18. panta astoto daļu (likumprojekta 13. pants).

2. Papildināt likumprojektu ar 18.3 pantu šādā redakcijā:

**“18.3 pants. Informācijas par patiesajiem labuma guvējiem pieejamība**

(1) Lai efektīvi ierobežotu noziedzīgi iegūtu līdzekļu legalizācijas un terorisma finansēšanas risku, veicinātu uzticēšanos juridisko personu veiktajiem darījumiem un finanšu sistēmai un uzņēmējdarbības videi kopumā, mazinātu iespēju juridiskās personas izmantot prettiesiskām darbībām (it īpaši koruptīvos darījumos un nodokļu nemaksāšanai) un aizsargātu citu personu tiesības, nodrošinot, ka viņām ir pieejama informācija par darījumu partneru – juridisko personu – patiesajiem labuma guvējiem, Latvijas Republikas Uzņēmumu reģistra rīcībā esošo informāciju par patiesajiem labuma guvējiem tiešsaistes formā par maksu Ministru kabineta noteiktajā apmērā, izņemot gadījumu, ja Latvijas Republikas Uzņēmumu reģistra darbību regulējošajos normatīvajos aktos nav noteikts citādi, ir tiesības saņemt ikvienai personai.

(2) Ikvienai personai saskaņā ar šā panta pirmo daļu ir pieejama informācija par patiesā labuma guvēja vārdu, uzvārdu, pastāvīgās dzīvesvietas valsti un personas kodu vai dzimšanas gadu, mēnesi un dienu, ja patiesais labuma guvējs nav reģistrēts Iedzīvotāju reģistrā. Ikvienai personai nesniedz informāciju par patieso labuma guvēju, kas informācijas izsniegšanas brīdī nav sasniedzis 18 gadu vecumu. Šā panta otrajā daļā paredzētie informācijas pieejamības ierobežojumi neattiecas uz informācijas par patiesajiem labuma guvējiem izsniegšanu uzraudzības un kontroles institūcijām un likuma subjektiem, izpildot šā likuma prasības.

(3) Fiziskajai personai, kura norādīta kā juridiskās personas patiesā labuma guvēja un tās oficiālā elektroniskā adrese ir iekļauta oficiālo elektronisko adrešu katalogā, nosūta informatīvu paziņojumu uz viņas oficiālo elektronisko adresi par šo personu kā juridiskās personas patieso labuma guvēju vai izmaiņām šajā statusā.”

3. Papildināt likumprojekta 39. pantā paredzētos pārejas noteikumus ar jaunu 23. punktu šādā redakcijā:

“23. Šā likuma 18.3 panta trešā daļa stājas spēkā 2018. gada 1. martā.”;

attiecīgi mainot turpmāko punktu numerāciju.

Ministru prezidents M.Kučinskis

Iesniedzējs: D.Reizniece - Ozola

finanšu ministre

Buse 67095535

e-pasts: Dina.Buse@fm.gov.lv